Document ID: 32003R1429

Κανονισμός (ΕΚ) αριθ. 1429/2003 της Επιτροπής
της 11ης Αυγούστου 2003
για την τροποποίηση του κανονισμού (ΕΚ) αριθ. 2090/2002 που προβλέπει τους κανόνες εφαρμογής του κανονισμού (ΕΟΚ) αριθ. 386/90 του Συμβουλίου όσον αφορά το φυσικό έλεγχο κατά την εξαγωγή γεωργικών προϊόντων που δικαιούνται επιστροφή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 386/90 του Συμβουλίου, της 12ης Φεβρουαρίου 1990, σχετικά με τον έλεγχο κατά την εξαγωγή γεωργικών προϊόντων που δικαιούνται επιστροφή ή άλλα ποσά(1), όπως τροποποιήθηκε με τον κανονισμό (ΕΚ) αριθ. 163/94(2), και ιδίως το άρθρο 6,
Εκτιμώντας τα ακόλουθα:
(1) Το άρθρο 10 του κανονισμού (ΕΚ) αριθ. 2090/2002 της Επιτροπής(3), όπως τροποποιήθηκε από τον κανονισμό (ΕΚ) αριθ. 444/2003(4), προβλέπει την πραγματοποίηση ενός ελέγχου υποκατάστασης όταν η διασάφηση εξαγωγής γίνεται δεκτή σε ένα τελωνείο εξαγωγής διαφορετικό από το τελωνείο εξόδου ή από το τελωνείο προορισμού του T5.
(2) Για την καθιέρωση μιας ομοιόμορφης πρακτικής στα τελωνεία εξόδου ή στα τελωνεία προορισμού του T5, και προκειμένου να μην υπάρχουν αμφιβολίες σχετικά με την ταυτότητα των σχετικών προϊόντων που αποτελεί έναν από τους όρους για τη χορήγηση των επιστροφών, θα πρέπει να προβλέπεται ένας ειδικός έλεγχος υποκατάστασης στις περιπτώσεις που αυτά τα τελωνεία διαπιστώνουν ότι οι τελωνειακές σφραγίδες που είχαν τοποθετηθεί στην αρχή έχουν αφαιρεθεί χωρίς τον έλεγχο του τελωνείου ή έχουν υποστεί διάρρηξη ή δεν έχει χορηγηθεί απαλλαγή από την υποχρέωση τοποθέτησης σφραγίδας. Επειδή στις περιπτώσεις αυτές υπάρχει σαφής υπόνοια υποκατάστασης, οι ειδικοί έλεγχοι υποκατάστασης θα πρέπει να γίνονται με μεγάλη προσοχή και να περιλαμβάνουν ενδεχομένως την πραγματοποίηση φυσικού ελέγχου των εμπορευμάτων.
(3) Για να διασφαλιστεί ότι θα είναι επαρκής ο αριθμός των ελέγχων που θα πραγματοποιηθούν στο σύνολο των προς εξαγωγή εμπορευμάτων, θα πρέπει να προβλέπεται ότι οι ειδικοί έλεγχοι υποκατάστασης που πραγματοποιούνται στις περιπτώσεις που έχουν αφαιρεθεί οι τελωνειακές σφραγίδες χωρίς έλεγχο του τελωνείου ή έχουν υποστεί διάρρηξη ή δεν έχει χορηγηθεί απαλλαγή από την υποχρέωση τοποθέτησης σφραγίδας θα λαμβάνονται εν μέρει μόνο υπόψη για τον υπολογισμό του ελάχιστου αριθμού των ελέγχων υποκατάστασης.
(4) Για την καλύτερη παρακολούθηση των ελέγχων υποκατάστασης θα πρέπει να προβλέπεται, αφενός, ότι οι πληροφορίες σχετικά με τον αριθμό των ειδικών ελέγχων υποκατάστασης που πραγματοποιούνται στην περίπτωση που έχουν αφαιρεθεί οι τελωνειακές σφραγίδες χωρίς τον έλεγχο του τελωνείου ή έχουν υποστεί διάρρηξη ή δεν έχει χορηγηθεί απαλλαγή από την υποχρέωση τοποθέτησης σφραγίδας θα διατίθενται οποιαδήποτε στιγμή από τα οικεία τελωνεία και, αφετέρου, ότι οι έλεγχοι υποκατάστασης θα αποτελούν αντικείμενο μιας έκθεσης όπου θα αναφέρονται οι πραγματοποιηθέντες έλεγχοι.
(5) Κατά συνέπεια θα πρέπει να τροποποιηθεί ο κανονισμός (ΕΚ) αριθ. 2090/2002.
(6) Τα μέτρα που προβλέπει ο παρών κανονισμός είναι σύμφωνα με τη γνώμη όλων των οικείων επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 10 του κανονισμού (ΕΚ) αριθ. 2090/2002 τροποποιείται ως εξής:
1. Στην παράγραφο 2 το πρώτο εδάφιο αντικαθίσταται από το ακόλουθο κείμενο:"Εάν το τελωνείο εξαγωγής δεν έχει σφραγίσει το μέσο μεταφοράς ή το δέμα, διενεργούνται έλεγχοι υποκατάστασης, στο μέτρο του δυνατού, υπό το πρίσμα της ανάλυσης των κινδύνων, με την επιφύλαξη της παραγράφου 2β και των μέτρων ελέγχου που λαμβάνονται κατ' εφαρμογή άλλων διατάξεων."
2. Προστίθεται η ακόλουθη παράγραφος 2α:
"2α. Όταν το τελωνείο εξαγωγής ή το τελωνείο προορισμού του T5 διαπιστώνουν ότι οι τελωνειακές σφραγίδες που είχαν τοποθετηθεί στην αρχή έχουν αφαιρεθεί χωρίς τον έλεγχο του τελωνείου ή έχουν υποστεί διάρρηξη ή δεν έχει χορηγηθεί απαλλαγή από την υποχρέωση τοποθέτησης σφραγίδας σύμφωνα με το άρθρο 357 παράγραφος 4 του κανονισμού (ΕΟΚ) αριθ. 2454/93 θα πρέπει να πραγματοποιείται ένας ειδικός έλεγχος υποκατάστασης.
Οι ειδικοί έλεγχοι υποκατάστασης που πραγματοποιούνται σύμφωνα με το προηγούμενο εδάφιο λαμβάνονται κατά 50 % υπόψη για τον υπολογισμό του αριθμού των ελέγχων υποκατάστασης που πραγματοποιούνται σύμφωνα με την παράγραφο 2 δεύτερο εδάφιο."
3. Στην παράγραφο 4 το πρώτο εδάφιο αντικαθίσταται από το ακόλουθο κείμενο:"Ο έλεγχος υποκατάστασης που προβλέπεται στην παράγραφο 2 διενεργείται με οπτική επαλήθευση της αντιστοιχίας ανάμεσα στο εμπόρευμα και στο παραστατικό που το έχει συνοδεύσει από το τελωνείο εξαγωγής έως το τελωνείο εξόδου ή έως το τελωνείο προορισμού του T5."
4. Προστίθεται η ακόλουθη παράγραφος 4α:
"4α. Στην περίπτωση του ελέγχου υποκατάστασης που προβλέπεται στην παράγραφο 2α το τελωνείο εξόδου ή το τελωνείο προορισμού του Τ5 αποφασίζει υπό το πρίσμα της ανάλυσης των κινδύνων εάν θα γίνει απλώς μια οπτική επαλήθευση που προβλέπεται στην παράγραφο 4 ή εάν θα διενεργηθεί ένας φυσικός έλεγχος σύμφωνα με το άρθρο 5 παράγραφοι 1 και 4."
5. Στην παράγραφο 5 το πρώτο εδάφιο αντικαθίσταται από το ακόλουθο κείμενο:"Κάθε τελωνείο εξόδου ή κάθε τελωνείο προορισμού του Τ5 λαμβάνει μέτρα ώστε να φαίνονται ανά πάσα στιγμή:
α) ο αριθμός των διασαφήσεων εξαγωγής που λαμβάνονται υπόψη για τους ελέγχους υποκατάστασης οι οποίοι προβλέπονται στην παράγραφο 2·
β) ο αριθμός των διενεργηθέντων ελέγχων υποκατάστασης που προβλέπονται στην παράγραφο 2·
γ) ο αριθμός των διενεργηθέντων ελέγχων υποκατάστασης που προβλέπονται στην παράγραφο 2α.".
6. Προστίθεται η παράγραφος 5α:
"5α. Όλοι οι έλεγχοι υποκατάστασης που προβλέπονται στις παραγράφους 2 και 2α αποτελούν αντικείμενο μιας έκθεσης που συντάσσει ο αρμόδιος υπάλληλος ο οποίος τους πραγματοποίησε. Η έκθεση αυτή παρέχει τη δυνατότητα παρακολούθησης των πραγματοποιηθέντων ελέγχων και φέρει την ημερομηνία και το όνομα του υπαλλήλου.
Αρχειοθετείται στο τελωνείο εξόδου ή στο τελωνείο προορισμού του Τ5 επί τρία έτη από το έτος εξαγωγής και κατά τρόπο ώστε να μπορεί κανείς να τη συμβουλεύεται εύκολα.".
Άρθρο 2
Ο παρών κανονισμός τίθεται σε ισχύ επτά ημέρες μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
Αρχίζει να εφαρμόζεται από την 1η Ιανουαρίου 2004 για τις διασαφήσεις που θα γίνουν αποδεκτές από την ημερομηνία αυτή.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Αυγούστου 2003.

Labels: 3
6